Πανεπιστήμιο της Χιροσίμα

Το Πανεπιστήμιο της Χιροσίμα (ιαπ. 広島大学 = Χιροσίμα Νταϊγκάκου) είναι δημόσιο πανεπιστήμιο εκ των καλουμένων εθνικών πανεπιστημίων της Ιαπωνίας, που βρίσκεται στις πόλεις Χιροσίμα και Χιγκασιχιρόσιμα

 Το Πανεπιστήμιο της Χιροσίμα ιδρύθηκε στις 31 Μαΐου 1949. Μετά τον Β΄ Παγκόσμιο Πόλεμο το εκπαιδευτικό σύστημα της Ιαπωνίας αναδιοργανώθηκε εκ βάθρων. Σε κάθε νομό ιδρύθηκε ένα «εθνικό» πανεπιστήμιο, συνήθως με τη συγχώνευση προπολεμικών ανώτερων και ανώτατων εκπαιδευτικών ιδρυμάτων. Το ίδιο έγινε και στην περίπτωση του Πανεπιστημίου της Χιροσίμα, που δημιουργήθηκε από τη συνένωση οκτώ ιδρυμάτων του Νομού Χιροσίμα: του Πανεπιστημίου Γραμμάτων και Επιστημών της Χιροσίμα, της Σχολής Δευτεροβάθμιας Εκπαιδεύσεως της Χιροσίμα, της Παιδαγωγικής Ακαδημίας της Χιροσίμα, της Σχολής Γυναικών Δευτεροβάθμιας Εκπαιδεύσεως της Χιροσίμα, της Σχολής Εκπαιδεύσεως Νεολαίας της Χιροσίμα, της Ανώτερης Σχολής της Χιροσίμα, της Ανώτερης Τεχνικής Σχολής της Χιροσίμα, και της Δημοτικής Ανώτερης Τεχνικής Σχολής της Χιροσίμα. Σε αυτές προστέθηκε το 1953 το Ιατρικό Κολέγιο του Νομού Χιροσίμα. Κάποια από τα ιδρύματα αυτά ήταν ήδη αξιοσημείωτα, ιδίως η Σχολή Δευτεροβάθμιας Εκπαιδεύσεως της Χιροσίμα, που ιδρύθηκε το 1902 και είχε ξεχωριστή θέση ως το ένα από τα δύο κέντρα σε όλη τη χώρα για την κατάρτιση διδασκόντων της μέσης εκπαιδεύσεως. Το Πανεπιστήμιο Γραμμάτων και Επιστημών της Χιροσίμα ιδρύθηκε το 1929 ως ένα από τα εθνικά πανεπιστήμια και ήταν πολύ αξιόλογο. Η Ανώτερη Τεχνική Σχολή της Χιροσίμα ιδρύθηκε το 1920 και προάχθηκε σε «Τεχνικό Κολέγιο» (Senmon Gakko) το 1944. Η Ανώτερη Σχολή της Χιροσίμα ιδρύθηκε το 1923 ως μία από τις σχολές-σχολεία που προετοίμαζαν τους μελλοντικούς φοιτητές για τα αυτοκρατορικά και άλλα κρατικά πανεπιστήμια. Αν και οι υποδομές αυτών των ιδρυμάτων έπαθαν μεγάλες ζημιές από τη ρίψη της ατομικής βόμβας στη Χιροσίμα στις 6 Αυγούστου 1945, ανοικοδομήθηκαν και ενώθηκαν στο νέο, σημερινό Πανεπιστήμιο της Χιροσίμα. Οι μεταπτυχιακές σπουδές εγκαινιάσθηκαν το 1953. Το 1972, προκειμένου να υπάρχει μια μεγαλύτερη σε έκταση πανεπιστημιόπολη, σχεδιάσθηκε και αποφασίσθηκε η μετεγκατάσταση στα όρια με τη γειτονική πόλη Χιγκασιχιρόσιμα, που πραγματοποιήθηκε σταδιακά μεταξύ του 1982 και του 1995. Στη Χιροσίμα παραμένουν ακόμα η Ιατρική, η Οδοντιατρική και η Φαρμακευτική Σχολή. Νομική Σχολή Σχολή Οικονομικών Φιλοσοφική Σχολή («Γραμμάτων») Παιδαγωγική Σχολή Σχολή Ολοκληρωμένων Τεχνών και επιστημών Πολυτεχνική Σχολή Σχολή Θετικών Επιστημών Ιατρική Σχολή Οδοντιατρική Σχολή Φαρμακευτική Σχολή Σχολή Εφαρμοσμένων Βιολογικών Επιστημών Μεταπτυχιακή Σχολή Προηγμένων Επιστημών των Υλικών Μεταπτυχιακή Σχολή Βιοϊατρικών Επιστημών και Επιστημών της Υγείας Μεταπτυχιακή Σχολή Επιστήμης της Βιόσφαιρας Μεταπτυχιακή Σχολή Παιδαγωγικών Μεταπτυχιακή Σχολή Μηχανικών Μεταπτυχιακή Σχολή Ολοκληρωμένων Τεχνών και επιστημών Μεταπτυχιακή Σχολή Διεθνούς Αναπτύξεως και Συνεργασίας Μεταπτυχιακή Σχολή Γραμμάτων Μεταπτυχιακή Σχολή Θετικών Επιστημών Μεταπτυχιακή Σχολή Κοινωνικών Επιστημών Νομική Σχολή Φυσικός Βοτανικός Κήπος Μιγιατζίμα (115 στρεμμάτων) Ερευνητικό ινστιτούτο Βιολογίας και Ιατρικής των Ακτινοβολιών Ινστιτούτο για την Επιστήμη της ειρήνης Ερευνητικό ινστιτούτο για την Ανώτερης Εκπαιδεύσεως Επίσημος ιστότοπος